b'\n_START_ARTICLE_\nSeverus Konkola nuorempi\n_START_PARAGRAPH_\nSeverus Konkola nuorempi (2. joulukuuta 1857 J\xc3\xa4ms\xc3\xa4 \xe2\x80\x93 10. kes\xc3\xa4kuuta 1898 J\xc3\xa4ms\xc3\xa4) oli liikemies, valtiop\xc3\xa4iv\xc3\xa4mies, kunnallinen vaikuttaja ja kulttuurin suosija._NEWLINE_Konkolan vanhemmat oliva Severus Konkola vanhempi ja Susanna Gustava H\xc3\xa4gglin. H\xc3\xa4nest\xc3\xa4 tuli jo nuorena Vitikkalan s\xc3\xa4terirusthollitilan is\xc3\xa4nt\xc3\xa4. Yhdess\xc3\xa4 is\xc3\xa4ns\xc3\xa4 kanssa h\xc3\xa4n perusti vuonna 1888 Vitikkalan H\xc3\xb6yrysahan. Konkola jatkoi is\xc3\xa4ns\xc3\xa4 aloittamaa P\xc3\xa4ij\xc3\xa4nteen h\xc3\xb6yrylaivaliikennett\xc3\xa4 ja hankki t\xc3\xa4t\xc3\xa4 silm\xc3\xa4ll\xc3\xa4 pit\xc3\xa4en Rapalan kartanon vuonna 1898._NEWLINE_25-vuotiaana Konkolasta tuli kunnallislautakunnan j\xc3\xa4sen ja vuonna 1885 h\xc3\xa4net valittiin kuntakokouksen esimieheksi, jota virkaa h\xc3\xa4n hoiti aina kuolemaansa saakka. Vuosien 1891 ja 1894 valtiop\xc3\xa4ivill\xc3\xa4 h\xc3\xa4net valittiin J\xc3\xa4ms\xc3\xa4n tuomiokunnan edustajaksi talonpoikaiss\xc3\xa4\xc3\xa4tyyn. Valtiop\xc3\xa4ivill\xc3\xa4 h\xc3\xa4n mm. teki rautatieasioita, kansanvalistusta ja v\xc3\xa4kijuomien kieltoa koskevia aloitteita yksin tai muiden kanssa. H\xc3\xa4n perusti J\xc3\xa4ms\xc3\xa4\xc3\xa4n raittiusseuran ja laulukuoroja, joita itse johti._NEWLINE_My\xc3\xb6s Konkolan veli Anton Konkola oli liikemies. H\xc3\xa4n perusti J\xc3\xa4ms\xc3\xa4\xc3\xa4n Kansallis-Osake-Pankin konttorin. Anton Konkolan lanko, paperin myyntiagentti Rudolf Walden, avioitui Severus Konkola nuoremman tytt\xc3\xa4ren Annin kanssa._NEWLINE_Konkola oli vuodesta 1880 naimisissa Hilma Olivia Konkolan (o.s. Hinkkala, k. 1914) kanssa. Heid\xc3\xa4n poikansa Severus Konkola oli tunnettu j\xc3\xa4\xc3\xa4k\xc3\xa4ri ja oopperalaulaja.'